**Informacija za medije**

**Parlamenti sveta o jačanju međunarodnog prava na 141. skupštini IPU u Beogradu**

Više od 1700 parlamentaraca i partnera iz UN i civilnog društva iz celog sveta sastaće se u Beogradu, Srbija, od 13. do 17. oktobra, na 141. skupštini Interparlamentarne unije. Pod centralnom temom *Uloga i mehanizmi parlamenata u jačanju međunarodnog prava i doprinos regionalne saradnje,* poslanici će takođe diskutovati i o rodnoj ravnopravnosti, osnaživanju mladih, odbrani ljudskih prava poslanika i ostvarivanju univerzalne zdravstvene zaštite.

Narodna skupština Republike Srbije biće domaćin oko 140 zemalja, preko 70 predsednika parlamenata – jedan od rekorda za IPU, kao i 40 potpredsednika i preko 700 poslanika, od njih 30% žena i 17% poslanika ispod 45 godina starosti.

Srbija je postala jedna od prvih članica IPU 1891. godine, ubrzo nakon osnivanja međunarodne organizacije 1889. Ovo je drugi put da će Beograd biti domaćin skupštine IPU, nakon što je 52. skupština IPU održana u Beogradu 1963. godine.

**Međunarodno pravo**

Od samog osnivanja pre 130 godina, glavni princip IPU bili su politički dijalog, vladavina prava i mirno rešavanje konflikata kroz parlamentarnu diplomatiju. Na skupštini u Beogradu, IPU će omogućiti na desetine bilateralnih parlamentarnih sastanaka kako bi podstakla regionalnu saradnju i razumevanje između članica.

Pored [130. godišnjice](https://www.ipu.org/about-ipu/130th-anniversary), članovi će obeležiti i 70. godišnjicu Ženevskih konvencija. Od usvajanja 1949., Ženevske konvencije bile su temelj međunarodnog humanitarnog prava koje štiti ljude u oružanim sukobima.

Ambiciozna i široka agenda petodnevne skupštine obuhvata sledeće teme:

**Rodna ravnopravnost**

IPU ostaje na čelu napora za povećanje zastupljenosti žena u politici. IPU Forum parlamentarki ispitaće najbolje načine kako da univerzalna zdravstvena zaštita odgovori na potrebe žena i devojaka i ukloni zakonske, socijalne, ekonomske i finansijske prepreke koje im otežavaju pristup zdravstvenoj zaštiti.

Forum će takođe održati i panel povodom 40. godišnjice Konvencije o eliminaciji svih oblika diskriminacije žena, posvećen ulozi parlamenata u donošenju zakona o rodnoj jednakosti.

Pionirski rad IPU na [nasilju nad ženama u politici](https://www.ipu.org/our-impact/gender-equality/womens-rights/combatting-violence-against-women) slediće rasprava na temu *#Ne u mom parlamentu* o strategijama usmerenim protiv rodnog uznemiravanja i rodno zasnovanog nasilja u parlamentu.

Radionica o kvotama baviće se najnovijim dešavanjima koja se tiču nacrta i primene izbornih rodnih kvota i lekcijama naučenim iz 62 zemlje koje imaju izborne rodne kvote ili poslanička mesta rezervisana za žene u svojim parlamentima.

**Deca i mladi**

Još jedna od tema o kojoj će se diskutovati biće kvote za mlade, osmišljene kako bi se povećao broj mladih poslanika, na osnovu IPU istraživanja koje je otkrilo vezu između zastupljenosti žena i mladih u parlamentu.

Osnaživanje mladih tema je ovogodišnje [Nagrade za buduće politike](https://www.worldfuturecouncil.org/future-policy-award-2019-empower-young-people-2/), koja prepoznaje zakone i politike koji podstiču mlade da se uključe u politički život ili im pomažu da pristupe „zelenijim“ poslovima. Ovogodišnju nagradu zajedno su organizovali IPU, Svetski savet za budućnost i Program Ujedinjenih nacija za razvoj. Pobednicima će nagrada biti uručena u posebnom segmentu.

Radionica povodom tridesetogodišnjice Konvencije o pravima deteta baviće se značajnim inicijativama, uključujući i one koje su razvijene uz pomoć parlamenta, osmišljenim da daju glas deci i omoguće da se njihovi interesi uzmu u obzir.

**Ljudska prava**

IPU Odbor za ljudska prava poslanika razmotriće kako zaštititi skoro 300 progonjenih poslanika iz Turske, Ugande i Venecuele, kao i nove slučajeve iz Brazila, Libije, Sijera Leonea i Jemena.

**Održivi razvoj**

Davanje parlamentarne dimenzije Agendi za održivi razvojdo 2030. godine ostaje jedna od centralnih tema IPU skupština. Radionica je posvećena dostojanstvenom radu i ekonomskom rastu (Cilj 8) – razmatranje politika koje stvaraju zelena radna mesta u kontekstu brzih klimatskih promena i tehnološke revolucije XXI veka.

IPU će takođe, u saradnji sa Međunarodnom organizacijom rada, predstaviti novi priručnik za parlamentarce *Eliminacija prinudnog rada* kako bi mogli da se bave pitanjem 25 miliona ljudi podvrgnutih prinudnom radu u svetu.

Stalni odbor za demokratiju i ljudska prava IPU podneće rezoluciju o ostvarivanju univerzalne zdravstvene zaštite do 2030. godine, za koju se očekuje se će biti usvojena od strane svih članova.

Stalni odbor za održivi razvoj, finansije i trgovinu raspravljaće o digitalizaciji u službi odgovorne potrošnje i proizvodnje i obaviće pripreme se za Konferenciju Ujedinjenih nacija o klimatskim promenama u Čileu u decembru.

Stalni odbor za mir i međunarodnu bezbednost radiće na rezoluciji o jačanju mira i bezbednosti u suočavanju sa izazovima i sukobima prouzrokovanim klimatski izazvanim katastrofama koje će biti predstavljena na sledećoj skupštini IPU u Ženevi, Švajcarska, u aprilu 2020.

Stalni odbor za Ujedinjene nacije baviće se poštovanjem međunarodnog prava u svetlu Povelje UN i drugih relevantnih rezolucija. Takođe će razmotriti rezultate nedavnog Istraživanja odnosa parlamenata i Ujedinjenih nacija i raditi na osnaživanju uloge parlamenta u globalnom upravljanju.

Program 141. skupštine IPU možete pogledati [ovde](https://www.ipu.org/event/141st-assembly-and-related-meetings).

*IPU je globalna organizacija nacionalnih parlamenata, osnovana pre 130 godina kao prva multilateralna politička organizacija na svetu u cilju osnaživanja saradnje i dijaloga među nacijama. Danas IPU obuhvata 179 nacionalnih parlamenata i 12 regionalnih parlamentarnih tela i promoviše demokratiju i pomaže parlamentima da postanu jači, mlađi, rodno jednakiji i različitiji. IPU takođe štiti i ljudska prava parlamentaraca kroz nadležan odbor sastavljen od poslanika iz celog sveta. Dvaput godišnje IPU okuplja preko 1500 parlamentarnih delegata i partnera na svetsku skupštinu, dajući parlamentarnu dimenziju globalnom upravljanju, uključujući tu i rad Ujedinjenih nacija i sprovođenje Agende za* održivi razvoj *do 2030. godine*

\*\*\*

*Otvaranje - konferencija za medije, nedelja, 13.10.2019, 13.00 / Pres centar na drugom spratu Sava centra, Ulaz za novinare: ul.Milentija Popovića 9*

*Završna konferencija za medije, četvrtak, 17.10.2019, 13.00 / Pres centar na drugom spratu Sava centra, Ulaz za novinare: ul.Milentija Popovića 9*

Kontakt osoba za dodatne informacije o IPU: Tomas Ficsimons, dostupan na adresi [press@ipu.org](mailto:press@ipu.org) ili [tf@ipu.org](mailto:tf@ipu.org)i telefonu +41 79 854 31 53.